《谢梵才惠茶》
宋代·石待举

郡园名荈制犹新，分惠眠云跂石人。
色斗琼瑶因地胜，香殊兰茝得天真。
开时好对棱棱月，碾处应飞瑟瑟尘。
寄语高僧宜郑重，能诗方遣雨前春。

作者简介：（?—1044）越州新昌人，字宝臣。幼奇俊，博学能文。仁宗天圣五年进士。补沂州推官，改知上饶县，一邑大治。庆历四年，以秘书丞通判保州，会河陕用兵，云翼卒乘间为乱。待举闻难，徒步率州兵讨之，转斗于市，州兵溃，待举被杀。